Lars Barfoed (KF), 2008-12-02:
Der er jo stort set ingen grænser for, hvilke broer og tunneller det bliver foreslået at bygge i denne tid, og det synes jeg er spændende.
Det er jo altid godt som transportminister at blive inspireret til nye initiativer rundtomkring i landet.
Enhedslisten har jo gennem årene fremsat en række beslutningsforslag om undersøgelse af banestrækninger, kapacitetsforbedringer, genåbning af stationer osv., og i dag behandler vi altså Enhedslistens forslag, som går ud på, at der skal tages stilling til en undersøgelse af muligheden for en jernbanetunnel under Lillebælt - en firesporet jernbanetunnel forstår jeg endda det skal være - en stillingtagen til Lillebæltsbroens fremtid og en handlingsplan for vedligeholdelse af jernbane- og vejbroer.
Det er jo nogle interessante problemstillinger, der bliver rejst med forslaget, men man skal måske lige være opmærksom på, at der ikke bliver foreslået en eneste krone til finansiering, og sådan noget er jo ikke gratis.
Men jeg går ud fra, at Enhedslisten et eller andet sted har nogle gode forslag til, hvordan vi kan finde penge til alle disse ting.
Hvis vi, som det er meget naturligt, starter med den første del af Enhedslistens beslutningsforslag, er det et forslag om en grundig undersøgelse af mulighederne for at etablere en firesporet jernbanetunnel under Lillebælt.
Jeg må sige, at i øjeblikket er det ikke en del af regeringens planer, da der slet ikke er noget kapacitetsmæssigt behov for at øge antallet af jernbanespor over Lillebælt fra to til fire - eller under må man vel snarere sige, for her er det en tunnel, vi taler om.
Men regeringen overvejer i forbindelse med investeringsplanen at igangsætte en strategisk undersøgelse af forbedrede trafikforbindelser mellem Fyn og Jylland.
Med hensyn til Lillebæltsbroens fremtid kan man ikke, sådan som Enhedslisten gør i forslaget, antage, at der ikke kan køre tog over Lillebæltsbroen efter 2035, for broers levetid afhænger af vedligeholdelsen.
I 2006 indgik regeringen, Det Radikale Venstre og Dansk Folkeparti en trafikaftale, som for Banedanmarks vedkommende giver midler frem til 2014, herunder midler til at indhente fornyelses- og vedligeholdelsesefterslæbet på jernbanen i perioden fra 2007 til 2014.
Med det bliver der også givet midler til, at Banedanmark kan forny og vedligeholde broerne på Banedanmarks del af nettet, også jernbanedelen af Lillebæltsbroen.
I praksis er der altså allerede givet midler til lige præcis det, som Enhedslisten nu lægger op til i sit beslutningsforslag i forhold til at afsætte midler til indhentning af efterslæbet på jernbanebroerne.
Hvis det nuværende vedligeholdelsesniveau fastholdes i perioden derefter, vurderes det altså, at broen vil kunne holde væsentlig længere end til 2035.
For så vidt angår en handlingsplan for vedligeholdelse af jernbane- og vejbroer, har Banedanmark allerede udarbejdet en handlingsplan, der skal rette op på fornyelses- og vedligeholdelsesefterslæbet.
Herudover indgår håndtering af den fremtidige vedligeholdelse af vejbroer som et led i den investeringsplan, som jeg forventer vi får offentliggjort om ganske kort tid.
På det grundlag vil jeg foreslå, at beslutningsforslaget bliver afvist.
Det er sådan set overflødigt.